google/wiki40b huggingface dataset:
ג'וש צ'ילדרס

מהלך הקריירה

את הקריירה החל צ'ילדרס בתיכון מייפייר (Mayfair) בלייקווד, קליפורניה. לאחר מכן שיחק שלוש שנים באוניברסיטת סטנפורד, לאחריהן נרשם לדראפט ה-NBA ב-2004. בדראפט הוא נבחר במקום ה-6 על ידי קבוצת אטלנטה הוקס. זהו המיקום הגבוה ביותר בו נבחר שחקן מסטנפורד. 
בעונתו הראשונה ב-NBA היה צ'ילדרס אחד משני הרוקי הבולטים באטלנטה, לצד ג'וש סמית'. בעונה זו דורג צ'ילדרס שלישי מבין הרוקי'ס בכמות הדאבל דאבל, אחרי אמקה אוקפור ודווייט האוורד. 
ב-23 ביולי 2008 חתם צ'ילדרס על חוזה באולימפיאקוס בשווי 20 מיליון יורו לשלוש שנים (סכום השווה, בהכנסה נטו, לחוזה בסך 32.5 מיליון דולר ב-NBA, וגבוה מתקרת השכר המרבית המותרת ב-NBA לשחקן במעמדו של צילדרס). צ'ילדרס גם חתם על חוזה חסות עם חברת נייקי, הנותנת חסות גם לקבוצתו היוונית. 
במהלך עונת 2008/2009 ביורוליג רשם צ'ילדרס במדי אולימפיאקוס ממוצעים של 8.8 נקודות, 4.6 כדורים חוזרים ו- 1.1 אסיסטים למשחק .
בסוף עונת 2010 עזב צ'ילדרס את אולימפיאקוס וחתם בפיניקס סאנס מליגת ה-NBA בה שיחק עד תום עונת 2011/2012.
ב-2012 הסאנס שיחררו את צ'ילדרס כדי לפנות מקום בתקרת השכר ללואיס סקולה, כשב-13 בספטמבר באותה שנה הוא חתם בברוקלין נטס אך שוחרר ב-29 בדצמבר 2012.
ב-27 בספטמבר 2013 הוחתם על ידי הוושינגטון ויזארדס אך שוחרר ב-24 באוקטובר מן הקבוצה. ב-12 בנובמבר הוחתם צ'ילדרס על ידי הניו אורלינס פליקנס אך שוחרר ב-13 דצמבר מן הקבוצה.
לקראת עונת 2013/2014 חתם בקבוצת סידני קינגס מאוסטרליה, בה שיחק ברצף עד תום עונת 2015/2016. 
ב-8 במרץ 2016 חתם בקבוצת טקסס לג'נדס מליגת הפיתוח של ה-NBA, במדיה רשם בכורה לאחר 3 ימים בהפסד 115-113 לריו גרנדה ואלי וייפרס בו קלע 17 נקודות, לקח 7 ריבאונדים ו-3 חסימות ב-29 דקות משחק שבהן עלה כמחליף מהספסל. בסופו של דבר שיחק 8 משחקים במדי הטקסס לג'נדס בהם קלע 12 נקודת בממוצע למשחק, לקח 6.5 ריבאונדים למשחק, מסר 1.6 אסיסטים וחטף 1.0 כדור למשחק.
בנובמבר 2016 חתם במועדון "SAN-EN ניאופיניקס" מליגת הכדורסל היפנית בה קלע 18.8 נקודות ולקח 9.5 ריבאונדים בממוצע למשחק.
ב-12 בספטמבר 2017 חתם במדי הדנבר נאגטס על חוזה לא מובטח לעונה אחת והצטרף אל מחנה קדם-העונה של הקבוצה. ב-12 באוקטובר 2017 שוחרר מן הקבוצה.
ב-21 באוקטובר 2017 חתם באדלייד 36' מאוסטרליה.
Alone Again (Naturally)

מילות השיר

"Alone Again" הוא בלדה, שבה הזמר חושב על התאבדות אחרי שכלתו עזבה אותו במעמד החתונה. אחר כך הוא מספר על מות הוריו. או'סאליבן אמר שהשיר אינו אוטוביוגרפי, הוא לא הכיר היטב את אביו, שמת כשאו'סאליבן היה בן 11, ואמו הייתה בחיים כשהשיר נכתב. בראיון סיפר או'סאליבן ש"ניל דיימונד הקליט גרסת כיסוי של השיר, ואמר שקשה לו להאמין שבחור בן 21 כתב אותו, אבל בשבילי זה היה רק עוד שיר שכתבתי". השיר נכלל באלבום "The Berry Vest of Gilbert O'Sullivan" משנת 2004 שיצא בחברת התקליטים EMI. המוזיקאי ביג ג'ים סאליבן ניגן בהקלטה המקורית את קטע הסולו בגיטרה.

תביעה בנושא זכויות יוצרים

משפט בנושא זכויות יוצרים נערך במחוז הדרומי של ניו יורק. גילברט או'סאליבן תבע את הראפר Biz Markie על סימפול של השיר "Alone Again (Naturally)". בית המשפט פסק כי סימפול ללא רשות יכול להיחשב כהפרת זכויות יוצרים. הפסיקה שינתה את תעשיית מוזיקת היפ הופ, בכך שנדרש אישור של בעלי זכויות היוצרים כדי לסמפל שירים.

גרסאות כיסוי

אנדי ויליאמס כלל את השיר באלבומו Alone Again (Naturally) משנת 1972.
שירלי באסי הקליטה גרסת כיסוי של השיר באלבום "Love, Life and Feelings" ב-1976.
נינה סימון הקליטה את השיר, עם מילים אחרות על מות אביה, באלבומה "Fodder on My Wings" משנת 1982.
בשנת 2017 כללה להקת פט שופ בויז את השיר באלבומה Release: Further Listening 2001-2004 בהשתתפות אלטון ג'ון.
דיאנה קרול ומייקל בובלה הקליטו את השיר לאלבום "Wallflower" בשנת 2015.
ניל דיימונד הקליט את השיר לאלבום הקאברים "Dreams" מ-2010.
תיקי דיין ביצעה גרסה עברית של השיר בשם "ושוב לבד" בתרגומו של אהוד מנור.
ליליאן קופלנד

ביוגרפיה

קופלנד נולדה בניו יורק בשם ליליאן דרוסין, להורים מהגרים מפולין. שם משפחתה שונה לקופלנד לאחר שאמה נישאה בשנית לאחר מות אביה והם עברו לגור בלוס אנג'לס. 
באליפות ארצות הברית שנערכה בשנת 1926 זכתה קופלנד בכל שלושת הענפים, זריקת דיסקוס, הדיפת כדור ברזל והטלת כידון וקבעה בהם שיאים אמריקאיים חדשים.

שיאנית עולם

בין השנים 1928-1926 קבעה קופלד שלושה שיאי עולם בהטלת כידון ושני שיאי עולם בהדיפת כדור ברזל (8 ליברות). 
לראשונה נערכו תחרויות אתלטיקה לנשים במשחקים האולימפיים. במבחנים האמריקאיים לאולימפיאדת אמסטרדם (1928) השתתפה קופלנד גם בריצת שליחות 4x110 יארד ויחד עם חברותיה קבעה שיא אמריקאי חדש של 50 שניות. במשחקים אלו זכתה קופלנד במדליית כסף בזריקת דיסקוס בתוצאה של 37.08 מטר, אחרי הלינה קונופקה מפולין שקבעה שיא עולם חדש של 39.62 מטר ולפני רות סבדברג משוודיה (35.92 מטר). לצערה תחרות הטלת כידון לנשים עדיין לא ניכללה במשחקים אלו.
לאחר המשחקים האולימפיים למדה קופלנד באוניברסיטת דרום קליפורניה בבית הספר למשפטים ופחות התרכזה בספורט ולא התאמנה ברצינות עד שנת 1931.

אלופה אולימפית

במבחנים האמריקאיים לאולימפיאדת לוס אנג'לס (1932) היא ניכללה בנבחרת הלאומית, לאחר שסיימה בקושי במקום שלישי בזריקת הדיסקוס. במשחקים עצמם היא זכתה במדליית זהב בזריקת דיסקוס בשיא אולימפי חדש של 40.58 מטר אותו קבעה בזריקה האחרונה, לפני רות אוסבורן בת ארצה שהובילה מהזריקה הראשונה בתוצאה של 40.12 מטר וייאדביגה וייס-מרצ'ינקייביץ' יהודיה אף היא מפולין שיאנית העולם (38.74 מטר). קופלנד זרקה את הדיסקוס מהמקום ללא סיבובים. בגיל 27 היא הייתה לזוכה האמריקאית המבוגרת ביותר. תחרות הדיפת כדור ברזל לנשים לא ניכללה במשחקים אלו (ניכנסה לאולימפיאדה רק בשנת 1948) ובכך לא יכלה לממש את יכולותיה.
במכביה השנייה שנערכה בשנת 1935 חזרה קופלנד מפרישה וזכתה ב-3 מדליות זהב ובשלושה שיאי מכביה חדשים בזריקת דיסקוס (37.38 מטר), בהדיפת כדור ברזל בשיא ארצות הברית חדש של 12.32 מטר ובהטלת כידון (36.92 מטר).
קופלנד בחרה להחרים את אולימפיאדת ברלין (1936) כיהודייה כיוון שהיטלר אסר על יהודים להשתתף בנבחרת גרמניה ובכך נימנע ממנה להגן על תוארה.
קופלנד עבדה שנים רבות במשרד השריף במחוז לוס אנג'לס בתפקידים שונים באכיפת החוק, בהם כ-24 שנים בתפקיד קצינת נוער.
חורבת מצד

חורבת מצד (בערבית נקראת "חירבת אל-קצר", 'המצודה') היא מצד בארץ ישראל ששמר על הדרך העתיקה בין ירושלים לאמאוס. המצד בנוי על יסודות הלניסטיים, וכנראה שבמקור נבנה על ידי החשמונאים אחרי ששמעון התרסי כבש את גזר ועלה על ירושלים. החורבה נמצאת כ-5 מיל מאמאוס, על גבעה שמתנשאת לגובה 530 מ' מעל פני הים. במקום נמצא מטבע עם טביעת רכב של הלגיון העשירי פרטנסיס. המקום ננטש בסוף המאה הראשונה. בסמוך למצד בריכה לאגירת מים וכן קבוצת אבני מיל רומיות.
לחורבה מוליכה דרך עפר מסומנת באדום מיער המכללות בתוך יער נווה אילן.
ג'רמי מנוחין

ג'רמי לואיס יוג'ין מנוחין (באנגלית: Jeremy Louis Eugene Menuhin, נולד ב-2 בנובמבר 1951) הוא פסנתרן בריטי ובנו של הכנר יהודי מנוחין.

ילדות ונעורים

מנוחין נולד בסן פרנסיסקו, קליפורניה, בן רביעי לאביו, יהודי מנוחין ושני לאמו, הרקדנית דיאנה גולד. הוא למד באיטון קולג' סמוך לוינדזור, ברקשייר. הוא מתאר את ילדותו כעתירת זכויות מבחינה כלכלית אך "גרוטסקית" מבחינה רגשית, את אביו כ"קר ומנוכר" ואת אמו כ"שתלטנית והפכפכת".
שלא כאביו, יהודי, שנדחף למוזיקה בגיל צעיר על ידי אמו (סבתו של ג'רמי), ג'רמי עצמו לא קיבל שום הכשרה מוזיקלית עד שהאומנת שלו החלה לארגן זאת בתגובה להתעניינות מצדו. עם זאת, יהודי החל לתת דעתו יותר ויותר לקריירה המוזיקלית של בנו ככל שכשרונו התבלט. ג'רמי למד הלחנה בפריז אצל נדיה בולאנז'ה, פסנתר בישראל אצל מנדרו כץ, וניצוח בווינה אצל הנס סווארובסקי.

קריירה מוזיקלית

מנוחין הופיע לראשונה בלונדון בגיל 15, ביום הולדתו החמישים של אביו. הוא ניגן עם הפילהרמונית של לונדון. בהמשך אותה שנה, ניגן בפסטיבל מנוחין גשטאד, שאביו ייסד תשע שנים קודם לכן, ומשם התקדם להערכה ציבורית נרחבת יותר בזכות עצמו. ב-1968 ניגן שוב עם הפילהרמונית של לונדון להקלטת תקליט אריך-נגן לחברת אנג'ל יחד עם דודותיו חפציבה וילטה, בניצוחו של יהודי מנוחין. הופעת הבכורה שלו בארצות הברית התקיימה ב-1970. התפתחות הקריירה שלו נעצרה מחמת גיד מתוח, שאילץ אותו לבטל את כל הופעותיו הפומביות למשך שנה וחצי. הוא החלים והמשיך לזכות בתחרות הפסנתר לאמני קונצרט צעירים של 1984 בניו יורק. במהלך סיור הקונצרטים שלו באמריקה ב-1986, ניגן בתיאטרון ג'קי גליסון לאמנויות הבמה במיאמי, פלורידה. מבקר המוזיקה טים סמית' מן ה"סאן-סנטינל" שיבח את כישוריו הטכניים אבל מצא, שהרגש לוקה בחסר בנגינתו.
מנוחין ניגן עם הפילהרמונית של ברלין, הפילהרמונית המלכותית, התזמורת הקאמרית האנגלית, הפילהרמונית של וינה ותזמורת טונהאלה, בין השאר.

חיים אישיים

בשנת 1983 נשא מנוחים לאישה את בריג'יד גבריאל פורבס-סמפיל, בתו של הלורד סמפיל. לזוג נולדו שני ילדים, נדיה ססיליה מנוחין (נולדה ב-1985) ופטרוק פורבס מנוחין (נולד ב-1988). בתגובה לחוויות הילדות שלו עצמו, שם מנוחין דגש מיוחד על מעורבות בחיי ילדיו; גם לאחר גירושיהם בשנים הבאות, המשיכו בני הזוג מנוחין והתגורר במרחק הליכה זה זה, כדי שמנוחין יוכל לקיים קשר מתמיד עם בנו. ב-2007 נשא לאישה את הפסנתרנית הדרום-קוריאנית מוקי לי, שילדה לו בת, אנוק קיארה סומי מנוחין (נולדה ב-2008).
סמסונג גלקסי פולד

הכרזה והשקה

הגלקסי פולד נחשף ב-20 בפברואר 2019, באירוע שערכה בסן פרנסיסקו, לאחר הדלפות רבות בנוגע לפרטיו השונים. הטלפון הוכרז ביחד עם סדרת הגלקסי S10.
השקתו המתוכננת של המכשיר הייתה ב-26 באפריל באותה שנה בארצות הברית.
"וול סטריט ג'ורנל" דיווח ב-24 באפריל, יומיים לפני ההשקה המתוכננת, שענקית הטכנולוגיה החליטה לדחות את השקת הטלפון המתקפל בעקבות תלונות של עיתונאים על בעיות במסך לאחר שקיבלו לידיהם את המכשיר.

מסכים

הגלקסי פולד הוא טלפון מתקפל שלו שני מצבים: מצב פתוח - שבו נפתח המכשיר לגודל של מיני טאבלט עם מסך Dinamic AMOLED בגודל של 7.3 אינץ', ברזולוציה של 1,536×2,152 (+QXGA) ביחס תצוגה של 4.2:3, ובצפיפות פיקסלים של 420ppi. ומצב סגור, שבו המכשיר בצורת טלפון נייד רגיל עם מסך Super AMOLED בגודל של 4.6 אינץ' וברזולוציה של 840×1,960 ביחס תצוגה של21:9.

טעינה וסוללה

טעינת הטלפון מתבצעת באמצעות טעינה דרך מחבר USB-C או באמצעות טעינה אלחוטית. המכשיר תומך גם בטעינה אלחוטית "הפוכה", מה שאומר שהמכשיר יכול להפוך למטען אלחוטי ולטעון מכשירים סלולריים אחרים (כגון: טלפונים סלולריים וטאבלטים) שתומכים בטכנולוגיית טעינה אלחוטית.
הסוללה מחולקת לשני חלקים שיושבים בתוך שני הפנאלים של המכשיר, וקיבולתה הכוללת היא 4380 אמפר שעה.

מערכת שבבים

בשונה מרוב שאר מכשיריה, שבה מערכת השבבים היא Exynos, שאותה מייצרת סמסונג. סמסונג החליטה לשלב במכשיר זה את מערכת השבבים Snapdragon 855 מבית קוואלקום, שתומכת בקישוריות 5G ומיוצרת בתהליך 7 ננו-מטר. במערכת השבבים 8 ליבות שפועלות בשלוש שכבות עיבוד שונות: ליבת ביצועים Kyro 485 Gold שרצה בתדר מרבי של 2.84GHz, שלוש ליבות Kyro 485 Gold שרצות בתדר מרבי של 2.42GHz ו-4 ליבות Kyro 485 Silver שרצות בתדר מרבי של 1.8GHz.

אחסון

במכשיר יש זיכרון עבודה (RAM) בנפח של 12 ג'יגה בייט, ובנוסף לכך 512 ג'יגה בייט של אחסון. אין אפשרות להרחבת האחסון.

מצלמות

במכשיר פועלות 6 מצלמות שונות: 3 מאחורה, בכל המצבים (מקופל ופתוח), 1 מקדימה במצב מקופל, ושתיים נוספות מקדימה במצב פתוח.
שלוש המצלמות האחוריות הן גם שלוש המצלמות האחוריות בסדרת הגלקסי S10. החיישן הראשי, ברזולוציה של 12 מגה פיקסל, בעל מפתח צמצם משתנה של f/1.5/f2.4, תמיכה במייצב אופטי ועם פוקוס אוטומטי בטכנולוגיית Dual Pixel. לצידה נמצאת עדשת טלפוטו ברזולוציות של 12 מגה פיקסל שמאפשרת זום של עד פי 2, עם מפתח צמצם של f/2.4. חיישן הצילום האחרון במערך הצילום האחורי כולל רזולוציה של 16 מגה פיקסל, וזה מספק למשתמשים את האפשרות לצלם בזווית רחבה במיוחד דרך מפתח צמצם של f/2.2.
מצלמת הסלפי שמצלמת במצב מקופל מציעה רזולוציה של 10 מגה פיקסל, עם תמיכה בפוקוס אוטומטי בטכנולוגיית Dual Pixel ובמפתח צמצם של f/2.2.
למכשיר יש עוד שתי מצלמות סלפי של כשהוא במצב פתוח: חישן 10 מגה פיקסל שתומך בפוקוס אוטומטי בטכנולוגיית Dual Pixel, עם מפתח צמצם של f/2.2 וצילום בזווית רגילה. וחיישן 8 מגה פיקסל שמספק את העומק בתמונה, ומאפשר צילומי פורטרט דרך מפתח צמצם של f/1.9.

ממשק ומערכת הפעלה

מערכת ההפעלה של המכשיר היא אנדרואיד 9.0. ממשק המכשיר הוא One UI מבית סמסונג.
אולגה פבלובנה, הנסיכה הגדולה של רוסיה

ביוגרפיה

אולגה נולדה ב-11 ביולי 1792 בסנט פטרבורג בירת האימפריה הרוסית, לפאבל הראשון, קיסר רוסיה ולסופיה דורותיאה, נסיכת וירטמברג, בתם של פרידריך השני אויגן, דוכס וירטמברג ופרדריקה דורותיאה מברנדנבורג-שוודט. לידתה לא התקבלה בשמחה רבה מצד סבתה מצד אביה, יקטרינה הגדולה, שאמרה כי "הרבה בנות, כולן נשואות לא יספרו לאף אחד".
בהיותה בת שנתיים וחצי החלה אולגה לסבול תכופות מרעב, ובשל כך אכלה מאוד הרבה, וב-15 בינואר 1795 היא מתה לאחר כמה שבועות של סבל וחום מתיש. אולגה נקברה במנזר אלכסנדר נבסקי, ולאחר מותה הקדיש לה המשורר גברייל דרז'אבין שיר על מותה.
מרקלגוניס

תולדות העיר

לדעת חוקרים מקור שמה הוא שֵׁמִי. לפי דעה זו שמה של העיר: מרקלגוניס מורכב משתי מילים בשפה שמית : מרה (Mara) שפרושה "ביצה" ו-קלגוניס (Calagonis) שפרושה "מקום פורה" - אולי "כלכלה". שמות התואר מתאימים לגאוגרפיה של האזור. מכאן גם נובעת התאוריה על נסיבות יסודה של העיר. לפי ההיסטוריון סלבטור ויטל (Salvatore Vidal) מאוניברסיטת קליארי, בעת העתיקה הוקמו באזור שני כפרים: מרה וקלגוניס. מקורם של השמות הוא משתי מילים שמיות: המרה (Hamara) וכלכלה (Chalaca); מרה, כשם המקום בו עברו בני ישראל במדבר סיני בעת יציאתם ממצרים. היישוב השני, שנקרא קלגוניס (Kalagonis), נחשב פורה מאוד וגרו בו לפי השערה 80,000 תושבים.
בסביבה כפרים אחדים, ביניהם: סיני (סרדיניה), Castiadas, Quartu Sant'Elena]", "Quartucciu", "Villasimius
טי אר נייט

ביוגרפיה

נייט נולד במיניאפוליס, מינסוטה. הוא החל לשחק בתיאטרון המקומי בעירו בגיל 5. לאחר סיום לימודיו בבית הספר התיכון נרשם נייט לאוניברסיטת מינסוטה, ממנה נשר לאחר שהחל לקבל תפקידים ראשיים בתיאטרון בו שיחק בתור ילד. 
ב-2006 התעורר ויכוח בין כוכבי האנטומיה של גריי, פטריק דמפסי ואיזיה וושינגטון, שבמהלכו, לטענתם של נייט ואחרים, פגע וושינגטון בנייט על רקע נטייתו המינית. בהמשך התנצל וושינגטון, באומרו "אני מאוד מצטער על מעשי והשימוש במילים הלא נכונות במהלך האירוע האחרון על הסט". 
לאחר שהתקרית הופצה בתקשורת דיווח נייט בראיון למגזין פיפל, ב-19 באוקטובר 2006, כי "אני מניח שהיו ספקות לגבי מיניותי, ואני רוצה להרגיע את השמועות המיותרות שמסתובבות בחוץ. בעוד אני מעדיף לשמור את החיים שלי פרטיים, אני מקווה שהעובדה שאני הומו היא לא החלק המעניין ביותר שבי". 
המחלוקת התעוררה מחדש לאחר שוושינגטון הכחיש כל טענותיו של נייט בזמן ראיון ל-E! בשטיח האדום של טקס פרסי גלובוס הזהב ב-15 בינואר 2007. יומיים לאחר מכן הופיע נייט בתוכניתה של אלן דג'נרס והצהיר שוושינגטון העליב אותו על רקע נטייתו המינית בסט "האנטומיה של גריי" ב-9 באוקטובר 2006. נייט חבר קרוב של עמיתתו לסדרה, קתרין הייגל.

קריירה

כשהיה בחור צעיר עבר נייט לניו יורק והחל להופיע בברודוויי. ב-2001 הוא הופיע בחידוש להצגה "נתפסים על חם". בנוסף, הופיע ב-2003 כדמיס ב"טרטיף", ושיחק בהפקת האוף ברודוויי "Scattergood". ב-2004 כיכב במחזה הדרמטי "Boy". 
בתחום הטלוויזיה, נייט היה חבר צוות בסדרת הטלוויזיה קצרת הימים של נתן ליין, Charlie Lawrence. ב-2005 הוא לוהק לתפקיד ד"ר ג'ורג' אומאלי, מתמחה, בדרמת בית החולים של רשת ABC "האנטומיה של גריי". הסדרה העניקה לו מועמדות לפרס שחקן המשנה הטוב ביותר בסדרת דרמה בטקס פרסי האמי לשנת 2007. 
בדצמבר 2008 דווח למגזין פיפל כי נייט ביקש לבטל את החוזה שלו בסדרה. מאוחר יותר הסביר נייט כי עזב את הסדרה בגלל בעיית אמון בינו לבין יוצרת הסדרה, שונדה רימס. במהדורת ה-2 במרץ 2009 של מגזין פיפל טענה רימס, יוצרת הסדרה, תסריטאתה ומפיקתה הראשית כי טענתו של נייט הייתה שקרית. 
ב-4 באוקטובר 2009 הופיע נייט לראשונה במחזמר "Parade", שהציג בלוס אנג'לס, כליאו פרנק, מנהל יהודי של מפעל לעפרונות, שהואשם ב-1913 באונס וברצח של שכירה בת 13, מארי פאגן. 
ב-2010 חזר נייט לברודוויי כשהחל להופיע כג'ון במחזה של דייוויד מאמט, "A Life in the Theatre", לצד פטריק סטיוארט.
שיחק בתפקיד ג'ון אדגר הובר, בסדרה "גאון", המספרת את סיפורו של אלברט איינשטיין, לצד אניה בוקשטיין, ג'פרי ראש ואמילי ווטסון.
מחאה

מחאה היא מעשה המבטא ביקורת וחוסר הסכמה. מחאה יכולה להיות מופנית כלפי השלטון אך לא בהכרח.

צורות מחאה

צורות המחאה יכולות להיות שונות ומגוונות, חוקיות או בלתי חוקיות. צורות המחאה הבולטות ביותר והמוכרות כחוקיות במדינות המערב הן חלוקת מנשרים, הפגנה, תהלוכה (מצעד או צעדה), משמרת מחאה, שביתה, פרסום מחאה כתובה באמצעי התקשורת, ניהול ויכוח ציבורי, החתמת אזרחים על עצומה ועוד. 
לעומת צורות מחאה אלה מוכרות בעולם גם צורות מחאה אחרות, הכרוכות על-פי רוב בהפרת חוק, ובהן החרמת מושא המחאה, המתבטאת בסירוב לקבל ממנו שירותים, סירוב לשרת בצבא, סירוב לשלם מסים וסירוב להופיע לדין בבתי המשפט – וגם בפעולות כמו חסימה של כבישים ראשיים, הבערת צמיגים ועוד.

מחאה פוליטית מקוונת

דפוס מחאה שמתקיים במרחב הממוחשב ומשפיע על המציאות הפוליטית הממשית.
האינטרנט משפיע על האופן בו האזרחים תופסים את הפוליטיקה ועל אופן ההשפעה שלהם עליה. מדיום מקוון זה מעניק ליחידים או לקבוצות קטנות אמצעים חדשים וכך מעצים את כוחם הפוליטי.
אחד האמצעים להגברת כוחם של המוחים ברשת הוא ביטול מחסומים פיזיים ומרחביים. משתתפי המחאה המקוונת לא מוגבלים כיום במגבלות גאוגרפיות, סטאטוס חברתי-כלכלי, מגדרי, רמת השכלה או תעסוקה, כל מי שרוצה להיות חלק במחאה, יש באפשרותו נגישות מקוונת. עניין זה מרחיב את המאגר הפוטנציאלי של אנשים המתגייסים למחאה הפוליטית. אמצעי נוסף הוא יצירת רשתות חברתיות שמאפשרות לאנשים להתארגן בקבוצות בעלות התעניינות או אידאולוגיה משותפת וכך גם התגבשות למטרות מחאה פוליטית. פרט יכול להיות פעיל במגוון של רשתות חברתיות. חיזוק הקשרים הבין- אישיים ברשתות החבריות גורם לפרטים לתפוס את עצמם כחלק מקהילה גדולה יותר, להיות חזקים יותר בכוחם הפוליטי ובעלי פוטנציאל רב יותר לפעול.
ישנו מגוון של אמצעי מחאה מקוונים. אחד האמצעים בפופולריים ביותר הוא מכתבי שרשרת שמועברים מדי יום למאות אלפי גולשים וחושפים אותם למחאה בנושא מסוים. בתמורה מתבקשים הגולשים להגיע להפגנה בנושא, לחתום על עצומה, לתרום כסף או תרומה מסוג אחר או להעביר את המכתב הלאה. חברי כנסת ומועמדים לראשות הממשלה משתמשים גם הם במכתבי השרשרת כדי לגייס תומכים וחברי מפלגה חדשים. אמצעי מחאה נוסף והפופולרי בעיקר בבלוגים הוא כתיבת יומן רשת כלומר אתר אינטרנט שבו נכתבות רשומות טקסט (פוסטים) שעוסקות בחייו של הבלוגר– חוויותיו ודעותיו על העולם. אמצעים נוספים הם: הקמת קבוצות מחאה וירטואליות בפייסבוק, שליחת הודעות בטוויטר, העלאת סרטונים ליו-טיוב, התקפת אתרים הכוללת השחתה או הפלה של אתרים, והתגובתיות-טוקבקים.
על מנת שהמחאה המקוונת תהיה אפקטיבית, תצליח לגרום לשינוי והשינוי התודעתי יהפוך למעשי, יש צורך בהתערבות אמצעי תקשורת המסורתיים. מחאות מקוונות שזוכות למקום באמצעי תקשורת ההמוניים הן אפקטיביות יותר. נוסף לכך במטרה להביא לשינוי ממשי, המנהיגים מפעילים מניפולציה על המשתתפים הפוטנציאליים, יוצרים אצלם עניין ומציגים בפניהם נושאים חדשים ועדכניים באופן רצוף, כך הם גורמים להשתתפות פעילה במחאות.
ג'סיקה מאובוי

ראשית חייה

ג'סיקה נולדה באוסטרליה ב-4 באוגוסט 1989 לפרדי ותרז מאובוי. לג'סיקה יש עוד ארבע אחיות.
ביתם היה נקרא "הבית הרועש של הבלוק" וכונה כך משום שהמשפחה הייתה מאוד מוזיקלית. ג'סיקה הייתה שרה עם אמא ואביה היה מנגן ושאר המשפחה הסתכלה מהצד.
מחתה

מחתה היא אחד הכלים ששימשו במשכן ובבית המקדש לצורך הקרבת הקורבנות. 
המחתה מוזכרת בספר שמות פרק כ"ז: (פסוקים א' - ג')
וְעָשִׂיתָ אֶת-הַמִּזְבֵּחַ... וְעָשִׂיתָ סִּירֹתָיו, לְדַשְּׁנוֹ, וְיָעָיו וּמִזְרְקֹתָיו, וּמִזְלְגֹתָיו וּמַחְתֹּתָיו; לְכָל-כֵּלָיו, תַּעֲשֶׂה נְחֹשֶׁת.
תפקידה העיקרי של המחתה הוא העברת גחלים ממקום למקום, והשם "מחתה" נובע מפעולת החתייה בגחלים. הובלת הגחלים נעשית למטרות שונות: קיום מצוות תרומת הדשן, בה יש להניח בכל בוקר בבית הדשן שליד המזבח מעט מן הגחלים והאפר שהצטברו מקורבנות יום אתמול. פינוי שאריות הקורבנות ממערכת העצים שבראש המזבח אל ה"תפוח" שבמרכזו. הובלת גחלים מן המזבח החיצון, שעומד בחצר המקדש, אל המזבח הפנימי, העומד בהיכל, לצורך הקטרת הקטורת. הובלת גחלים ביום הכיפורים אל קדש הקדשים, לצורך הקטרת קטורת על המחתה עצמה, ועוד.
צורת המחתה היא כעין כף בעלת שלוש דפנות המחוברת לידית ארוכה. 
במקרא הוזכרו מחתות מנחושת. במשנה מסופר גם על קיומן של מחתות מזהב וכסף בבית המקדש השני.
המחתה נחשבת ל"כלי שרת" שיש בו קדושה, כמו שאר הכלים המשמשים לעבודת המקדש.
אוקסקארבאזפין

שימושים

תוך כדי טיפול באפילפסיה נמצא שאוקסקארבאזפין משפר את מצב הרוח ומפחית סימפטומים של חרדה יותר מאשר תרופות אחרות שמשתמשים בהן לטיפול באפילפסיה.

מבנה פרמקולוגי

אוקסקארבאזפין הוא נגזרת מבנית של קארבאמזפין עם קטון במקום אלקן על טבעת הדיבנזאזפין. הבדל זה עוזר להפחית את ההשפעה על הכבד וכן מונע צורות קשות של אנמיה או גרנולוציטופניה (ירידת פתע במספר תאי הדם הלבנים בדם) הקשורה בדרך כלל עם קארבאמזפין. למעט הפחתה זו בתופעות לוואי סבורים שיש לה אותו מכניזם של קארבאמזפין – דיכוי תעלות נתרן (שהיא, כנראה מכניזם הפעולה העיקרי) ומשתמשים בה לטיפול באותם מצבים.

תופעות לוואי

אוקסקארבאזפין גורמת לסחרחורת, נמנום, ראייה מטושטשת או כפולה, עייפות ועלולה לגרום לכאבי ראש, בחילה והקאה. היא עלולה לגרום גם לקושי בריכוז וכבדות מנטלית. היא עלולה לגרום להיפונטרמיה (תת-נתרן בדם) (2.7% מן החולים) ולכן יש לבדוק רמות נתרן בדם אם החולה מתלונן על עייפות קשה. חלק מתופעות לוואי אלה (כמו כאבי ראש) ניכרות יותר  זמן קצר אחרי נטילת התרופה והן נעלמות עם הזמן (בערך 90-60 דקות). צוינו גם השתוקקות למאכלים מלוחים, כמו צ'יפס ואימפולסיביות מוגדלת. תופעות לוואי אחרות כוללות כאבי בטן, רעד, פריחה, שלשול, עצירות, תיאבון מופחת ויובש בפה. גם רגישות העור לאור השמש עלולה לגדול וחולים עלולים לחוות כוויות שמש חמורות. תכיפות תופעות הלוואי עולה כאשר המינון היומי עובר 1200 מ"ג.

סיכונים אפשריים בפוריות

אוקסקארבאזפין עלולה לגרום לאמצעי מניעה הנלקחים דרך הפה להיות פחות יעילים.
בניסויים בבעלי חיים (חולדות וארנבים) נצפו מקרים של אי-תקינות מבנית בעוברים וגילויים אחרים של רעילות התפתחותית (מוות ברחם, פיגור בגדילה). בעלי חיים אלה טופלו באוקסקארבאזפין בזמן ההיריון במינונים דומים למקסימום המומלץ לבני אדם.
אין מחקרים קליניים מספיקים ומהימנים של אוקסקארבאזפין על נשים בהיריון. עם זאת אוקסקארבאזפין קרוב מאוד במבנה שלו לקארבאמזפין הנחשב למזיק לבני אדם.

אמהות מניקות

אוקסקארבאזפין והמטבוליט (תוצר של פעולת חילוף חומרים) שלו MHD מופרשים בחלב אם. בשל הסיכון האפשרי לתופעות לוואי קשות לתינוקות יונקים יש לקבל החלטה אם להפסיק את ההנקה או את נטילת התרופה כל זמן שהאם מניקה.
ארז חזן

קריירת משחק

חזן נולד ב-1961 לשחקני הכדורסל חיים חזן ואסנת פיאנקו אשר שיחקו בהפועל תל אביב. לאחר שנפרדו הוריו עבר עם אמו לבית אלפא ומאוחר יותר לקיבוץ שמיר שם עסק בכדורמים, שחיה ואתלטיקה. בגיל 15 החל לעסוק בכדורסל והצטרף להפועל גליל עליון, איתה שיחק לראשונה בליגה הלאומית בעונת 1979/80. בקיץ 1980 נטל חזן חלק בזכייתה של נבחרת הנוער במקום השביעי באליפות אירופה ביוגוסלביה. חזן הוביל את קלעי הנבחרת במשחק על המקום השביעי נגד צ'כיה כאשר קלע 19 נקודות. בעונת 1986/7 הגיע חזן עם גליל עליון לגמר גביע המדינה שם נוצחה על ידי מכבי תל אביב. ב-1987 עבר חזן להפועל ירושלים ושיחק במדיה שש עונות. באוקטובר 1990 באחד מהמשחקים הזכורים ביותר בהיסטוריה של הפועל ירושלים, בו הביסה את מכבי תל אביב בהיכל הספורט ביד אליהו בהפרש של 23 נקודות, הוביל חזן את קלעי הקבוצה עם 28 נקודות. ב-1992 שיחק במדי נבחרת ישראל בטורניר הקדם-אולימפי בספרד. ב-1993 חזר חזן להפועל גליל עליון וב-1995 הגיע איתה לגמר הפלייאוף שם הפסידה למכבי תל אביב. ב-1995 עבר לשחק בהפועל צפת ולאחר שזו התפרקה במהלך עונת 1996/7 עבר למכבי קריית מוצקין בליגה השנייה. לאחר מכן חזר להפועל גליל עליון לשנתיים נוספות והגיע איתה לגמר גביע המדינה ב-1998 שם שוב הפסידה למכבי תל אביב. עונת 1998/9 הייתה עונתו האחרונה וזו העונה היחידה בה לא העמיד ממוצע דו-ספרתי של נקודות. במהלך שנותיו בגליל עליון ובירושלים נטל חזן חלק גם בגביעי אירופה השונים, בעיקר גביע קוראץ'.

לאחר פרישתו ממשחק פעיל

חזן פרש ממשחק ב-1999 ובעונת 1999/2000 שימש כעוזר מאמן בהפועל גליל עליון תחת ארז אדלשטיין. מאוחר יותר אימן את הפועל ראש פינה בליגה א' והתמנה למנהל המקצועי של הפועל גליל עליון, תפקיד בו שימש כאשר הקבוצה התאחדה עם גלבוע. ב-2009 עבר לשמש כמנהלה המקצועי של הקבוצה החדשה של הפועל גליל עליון שהתאחדה עם קצרין. חזן עוסק למחייתו בביטוח ונוהג להשתתף במשחקי ראווה. ב-2010 השתתף חזן במשחק ראווה בו התמודדו נבחרת הרמטכ"ל מול נבחרת ישראל לדורותיה. בקיץ 2013 השתתף חזן במשחק ראווה בכפר בלום לציון 20 לזכייתה של הפועל גליל עליון באליפות בו התמודדו שחקני הקבוצה משנות ה-90 נגד שחקני הקבוצה משנות ה-2000 ונבחר לחמישיית כל הזמנים של המועדון לצידם של דורון שפר, עודד קטש, נדב הנפלד ועידו קוז'יקרו. ביוני 2015 השתתף בטורניר מיוחד לזכרו של איש הטלוויזיה עמוס כרמלי.
בקיץ 2018 היה חזן אחד מ-32 שחקני עבר החתומים על מכתב שנשלח לשרת הספורט מירי רגב, בו הם קוראים לשרה לחזק את מעמדו של הכדורסלן הישראלי. במכתב טענו שחקני העבר כי הטבות שניתנות לשחקנים זרים, כגון הטבות מס, פוגעות בכדורסלן הישראלי.
עמנו אל (בן ישעיה)

עמנו אל היה בנו של הנביא ישעיה.

אזכורים בתנ"ך

בספר ישעיה מוזכר עמנו אל כאשר ישעיה הלך יחד עם בנו שאר ישוב אל אחז המלך כדי לומר לו שלא ינצחו אותו פקח בן רמליהו מלך ישראל ורצין מלך ארם, שצרו על ירושלים. לאחר שישעיה אומר את הדבר, אחז אינו מאמין לו, וישעיה מתנבא, ומצוּוה שיבקש מאחז אות לקיום הדברים, גדול ככל שיהיה. אחז מסרב ובשל כך מתנבא ישעיה ונותן לו אות בעל כורחו. התיאור שכתוב על האות הוא שעלמה תלד בן, אשר יקראו את שמו עמנו אל, וכשיגדל וידע לבחור בין טוב לרע, כבר תתבטל ממלכת פקח ורצין.

העלמה

הפרשנות היהודית הקלאסית נחלקה באשר לשאלה מי היא העלמה הנזכרת: יש שאמרו שהיא אשת ישעיהו, ויש שאמרו שהיא אשתו של אחז.

האות

בנוסף רבות דעות הפרשנים באשר למהות האות שנתן ישעיה לאחז.
יש הסוברים כי האות היה שתתנבא אשתו, למרות שהייתה צעירה, ולא ידועה כנביאה עד נקודת זמן זו. יש הסוברים כי האות היה, שלא הייתה יכולה ללדת בשל צעירותה וילדה למרות כך. יש הסוברים כי האות היה זה שידע ישעיה שהעלמה בהיריון למרות שהדבר לא היה ניכר מבחינה חיצונית. יש הסוברים, שהאות היה ידיעת העתיד של ישעיה, על כך שתקרא העלמה לבנה עמנו אל, וכן על שפע כלכלי המתקרב ובא. יש הסוברים כי האות הוא שידע ישעיה, שבן העלמה ההרה יהיה זכר.ואילו אחרים סוברים כי האות הוא שעמנו אל הנולד, יאכל כבר כתינוק חלב ודבש, ודבר זה אינו מקובל אצל בני גילו.לדעת אחרים האות אינו כולל בתוכו שינוי כלשהו מדרך הטבע, אלא פירוש המילה אות היא סימן לזיכרון דברים.ותקרא העלמה לתינוק בשם עמנו אל לזיכרון.

הפולמוס היהודי-נוצרי

פרק זה לוקה בחסר. אנא תרמו לוויקיפדיה והשלימו אותו.  
התאולוגיה הנוצרית קושרת את לידת ישו ללידת העלמה המוזכרת בישעיה, והדבר נכתב במפורש בספר מתי. רעיון זה גרר פולמוס בין-דתי נרחב בנושא: